पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. सरकार लोगों को उनके पैतृक गांवों-शहरों में पूर्वजों के नाम पर धमार्थ कार्य करने के लिए प्रेरित करेगी। इसके लिए प्रवासी भारतीय सम्मेलन की तर्ज पर प्रवासी हरियाणवी सम्मेलन भी बुलाया जाएगा। यह फैसला मुख्यमंत्री भूपेंद्र सिंह हुड्डा की अध्यक्षता में शुक्रवार को यहां हुई बैठक में लिया गया।
बैठक में झज्जर के डीसी अजीत बालाजी जोशी ने ‘प्रवासी-ग्रामवासी’ योजना पर एक प्रेजेंटेशन भी दिया। मुख्यमंत्री ने ग्रामीण विकास एवं पंचायत विभाग के प्रधान सचिव रामनिवास की अध्यक्षता में एक कमेटी बनाने का फैसला किया जो इस संबंध में संभावनाएं तलाशेगी। वित्त विभाग के प्रधान सचिव संजीव कौशल, मुख्यमंत्री के उपप्रधान सचिव आरएस दून और झज्जर के डीसी अजीत बालाजी जोशी इस कमेटी के सदस्य होंगे।
ये काम करवाए जा सकेंगे: प्रवासी या गांव के लोग अपने पूर्वजों के नाम पर अपने गांवों में पुस्तकालय, जिम, बस क्यू शैल्टर, श्मशान घाट के शैड बनवा सकेंगे। गरीबी रेखा से ऊपर के परिवारों के होनहार छात्रों को छात्रवृति भी दी जा सकेगी।
‘क्वालिटी एजुकेशन देना शिक्षकों की ड्यूटी’ : हुड्डा
मुख्यमंत्री भूपेन्द्र सिंह हुड्डा ने कहा है कि बच्चों को क्वालिटी एजुकेशन देना अध्यापक वर्ग की ड्यूटी है। वह शुक्रवार को अपने निवास पर सरकारी कॉलेजों में अनुबंध आधार पर काम कर रहे गेस्ट लेक्चररों के प्रतिनिधिमंडल को संबोधित कर रहे थे। प्रतिनिधिमंडल ने संघ की अध्यक्ष डॉ. सविता व डॉ. रोहताश नैन की अगुवाई में वेतनमान में 25 फीसदी की बढ़ोतरी के लिए मुख्यमंत्री का आभार जताया। इस अवसर पर गेस्ट लेक्चररों ने मुख्यमंत्री को एक स्मृति चिन्ह भी भेंट किया।
सीएम ने तलब की मनरेगा में हुए कार्यो की रिपोर्ट, मंडल कमिश्नर १५ दिन में देंगे जानकारी
प्रदेश में महात्मा गांधी राष्ट्रीय ग्रामीण रोजगार गारंटी योजना (मनरेगा) के अंतर्गत वर्ष 2013-14 में 129.32 लाख मानव दिवस सृजित करने के लिए 488.91 करोड़ रुपए मंजूर किए गए हैं। यह जानकारी शुक्रवार को मुख्यमंत्री भूपेन्द्र सिंह हुड्डा की अध्यक्षता में मनरेगा के अंतर्गत चल रहे कार्यो की समीक्षा के लिए आयोजित राज्य रोजगार गारंटी परिषद की बैठक में दी गई।
प्रजापत समुदाय के पास कुदरत का वरदान : हुड्डा
मुख्यमंत्री भूपेन्द्र सिंह हुड्डा ने कहा कि प्रजापत समुदाय के लोगों को कुदरत ने कला का वरदान दिया है। बदलते जमाने के साथ नवीनतम टेक्नोलॉजी अपनाकर समुदाय के लोग इसे अपनी भावी पीढ़ी के जीने का अच्छा जरिया बना सकते हैं। मुख्यमंत्री शुक्रवार को हरियाणा माटी कला बोर्ड के अध्यक्ष भूपेन्द्र गंगवा की अगुवाई में उनका आभार जताने आए पिछड़े वर्गो के लोगों को संबोधित कर रहे थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva kas_Deva hin_Deva hin_Deva hin_Deva awa_Deva hin_Deva zho_Hant eng_Latn